b'\n_START_ARTICLE_\nUserkaf\n_START_SECTION_\nDol\xc5\xbeina vladanja\n_START_PARAGRAPH_\nNatan\xc4\x8dna dol\xc5\xbeina Userkafovega vladanja ni znana. Po Torinskem seznamu kraljev je vladal sedem let, Publij Kornelij Scipion Afri\xc5\xa1ki, ki se je skliceval na Manetona, pa  mu je pripisal 28 let dolgo vladavino.  Kamen iz Palerma opisuje leto tretjega \xc5\xa1tetja \xc5\xbeivine pod Userkafom. To bi ustrezalo \xc5\xa1estemu letu njegovega vladanja, ker se je v Starem kraljestvu \xc5\xbeivina praviloma, vendar ne obvezno, \xc5\xa1tela vsako drugo leto. Analiza razpolo\xc5\xbeljivega \xc4\x8dasovnega prostora na Kamnu iz Palerma ka\xc5\xbee, da Userkaf ni vladal ve\xc4\x8d kot  12 do 14 let. Georges Daressy je v svoji primerjalni \xc5\xa1tudiji fragmentov Kamna iz Palerma zaklju\xc4\x8dil, da je Userkaf vladal pribli\xc5\xbeno deset let. Njegova ocena je zagotovo bolj to\xc4\x8dna od Manetonovih 28 let. V Userkafovem son\xc4\x8devem templju so odkrili pet omemb \xc2\xbbleta petega \xc5\xa1tetje \xc5\xbeivine\xc2\xab, kar bi pomenilo, da je vladal pribli\xc5\xbeno deset let. Ker so napisi nepopolni in na njih ni faraonovega imena, bi se lahko nana\xc5\xa1ali tudi na Sahureja ali Neferirkareja\n_START_SECTION_\nDejavnosti\n_START_PARAGRAPH_\nUserkafov uradnik Nikaank je imel v svoji mastabi zapisan Userkafov kraljevski dekret, s katerim je  doniral in reformiral ve\xc4\x8d kraljevih posesti v Srednjem Egiptu, da bi se s tem vzdr\xc5\xbeeval kult boginje Hator. Userkaf je domnevno za\xc4\x8del graditi Montujev tempelj v Tod, kjer je najstarej\xc5\xa1i dokazan faraon._NEWLINE_V njegovem pogrebnem templju je opis ve\xc4\x8d pomorskih odprav, ki bi lahko pomenile ponovno o\xc5\xbeivitev trgovanja med Egiptom in njegovimi sredozemskimi sosedi.\n_START_SECTION_\nDoprsni kip\n_START_PARAGRAPH_\nV Userkafovem son\xc4\x8devem templju v Abusirju so odkrili njegov doprsni kip, ki je zdaj razstavljen v Egip\xc4\x8danskem muzeju v Kairu. Userkafova glava iz brusnika je visoka 45 cm. Kip se zdi \xc5\xa1e posebej pomemben, ker je eden od redkih kipov iz Starega kraljestva, na katerih faraon nosi rde\xc4\x8do krono (de\xc5\xa1ret) Spodnjega Egipta. Glavo so odkrili  leta 1957. _NEWLINE_Drug Userkafov kip, ki je zdaj deponiran v Egip\xc4\x8danskem muzeju, so odkrili v njegovem piramidnem kompleksu v Sakari. Kip je ogromna glava iz rde\xc4\x8dega asuanskega granita, pokrita z nemesom.'